EA ผนึก “กลุ่มช่วยกัน” ส่งมอบเครื่องกำจัดเชื้อโรค “สำนักเลขาธิการนายกรัฐมนตรี”
EA ผนึก "กลุ่มช่วยกัน" ส่งมอบเครื่องกำจัดเชื้อโรค "สำนักเลขาธิการนายกรัฐมนตรี"
1 ก.ค. 2563

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA และเป็นผู้ริเริ่มก่อตั้ง “กลุ่มช่วยกัน” เปิดเผยว่า บริษัทและกลุ่มช่วยกันได้เข้ามอบเครื่องฟอกอากาศและกำจัดเชื้อโรคให้กับสำนักเลขาธิการนายกรัฐมนตรี โดยมี ศาสตราจารย์ ดร.วิษณุ เครืองาม รองนายกรัฐมนตรี เป็นผู้แทนรับมอบเพื่อเป็นประโยชน์และแรงสนับสนุนส่วนหนึ่งให้กับบุคลากรในสำนักเลขาธิการนายกรัฐมนตรี ต่อไป
“EA และ กลุ่มช่วยกัน ได้เล็งเห็นถึงความสำคัญและมีความตระหนักถึงภารกิจของท่านนายกรัฐมนตรี ท่านรองนายกรัฐมนตรี และคณะรัฐมนตรี พร้อมทั้งข้าราชการ ตลอดจนแขกต่างประเทศ ฑูตานุฑูต ในพื้นที่ทำเนียบรัฐบาล ดังนั้น เพื่อความรอบคอบ ในการควบคุมการแพร่ระบาดเชื้อไวรัสโควิด-19 ในสถานที่ราชการที่สำคัญ โดยเฉพาะอย่างยิ่ง ทำเนียบรัฐบาลที่เป็นที่พบปะหารือและรับรองแขกต่างประเทศระดับชาติ  จึงได้มอบเครื่องกำจัดเชื้อโรคขนาดเล็ก (Size S) จำนวน 15 เครื่อง เครื่องกำจัดเชื้อโรคขนาดกลาง (Size M) จำนวน 45 เครื่อง และเครื่องอบฆ่าเชื้อโรค (Sterilize Cabinet)  จำนวน 10 เครื่อง รวมทั้งสิ้น 70 รายการ”
ทั้งนี้ กิจกรรมดังกล่าวเป็นส่วนหนึ่งของการดำเนินการตามแผนงานที่ EA จัดทำโครงการเพื่อร่วมแก้ไขปัญหาของประเทศในการรับมือกับสถานการณ์แพร่ระบาดของโรคติดเชื้อโคโรน่าไวรัส 2019 (โควิด-19) ด้วยการริเริ่มจัดตั้ง “กลุ่มช่วยกัน” ขึ้นตั้งแต่เดือนมีนาคมที่ผ่านมา โดยร่วมมือกับสมาชิกและพันธมิตรจำนวนมากที่ ในรูปของกลุ่มอิสระ ที่ไม่หวังผลประโยชน์ ไม่ฝักใฝ่ฝ่ายใด และไม่อิงการเมือง
โดยกลุ่ม EA และกลุ่มช่วยกันมุ่งเน้นการนำเทคโนโลยีมาช่วยจัดการกับปัญหา ซึ่งช่วงที่ผ่านมาได้สนับสนุนเครื่องกำจัดเชื้อโรคขนาดเล็ก (Size S) เครื่องกำจัดเชื้อโรคขนาดกลาง (Size M) เครื่องกำจัดเชื้อโรคขนาดใหญ่ (Size L) เครื่องอบฆ่าเชื้อโรค (Sterilize cabinet) เครื่องผลิตโอโซน และเครื่องกรองอากาศด้วย HEPA FILTER ตลอดจนอุปกรณ์อื่นๆ ให้กับโรงพยาบาลในพื้นที่จังหวัดต่างๆ ทั่วประเทศอย่างต่อเนื่อง
รวมทั้งยังรณรงค์ส่งเสริมให้ประชาชนดาวน์โหลดแอปพลิเคชัน “หมอชนะ” ที่ถูกออกแบบมาเพื่อช่วยในการเปิดเมือง ทำให้ผู้ใช้ได้ทราบความเสี่ยงของตนเองจากกิจกรรมและบุคคลที่ตนเองได้ใกล้ชิดใน ซึ่งมีจุดเด่นจากการนำ Bluetooth มาทำงานร่วมกับ GPS ทำให้สามารถติดตามได้ว่าผู้ใช้ได้เคยใกล้ชิดผู้ป่วยหรือได้เดินทางไปยังสถานที่ที่มีความเสี่ยงและใกล้ชิดกับผู้ที่มีความเสี่ยงสูงหรือไม่ จึงทำให้สามารถคัดแยกผู้ที่เสี่ยงติดเชื้อในวงที่แคบลงได้ รวมทั้งควบคุมสถานการณ์แพร่ระบาดของโรคได้อย่างมีประสิทธิภาพ ลดโอกาสการเกิดการแพร่ระบาดรอบใหม่ได้
นอกจากนี้ “หมอชนะ” ยังคำนึงถึงความปลอดภัยของข้อมูลและความเป็นส่วนตัวของผู้ใช้แอปพลิเคชัน ใช้งานได้อย่างสะดวกสบาย สามารถแสดง QR Code เพื่อตรวจสอบก่อนเข้าไปยังสถานที่ต่าง ๆ เปรียบเสมือน eHealth Passport และยังสามารถใช้ร่วมกับไทยชนะได้ โดยยังคงต้องปฏิบัติตามมาตรการด้านสาธารณสุขอย่างเข้มงวด เพื่อความปลอดภัย